CELEX: 32022D0863
Language: sl
Date: 2022-05-24 00:00:00
Title: Sklep Sveta (EU) 2022/863 z dne 24. maja 2022 o stališču, ki se v imenu Evropske unije zastopa v Skupnem odboru EU-CTC, ustanovljenem s Konvencijo z dne 20. maja 1987 o skupnem tranzitnem postopku, glede sprememb navedene konvencije

2.6.2022   
               
               
                  SL
               
               
                  Uradni list Evropske unije
               
               
                  L 151/62
               
            
         SKLEP SVETA (EU) 2022/863
         z dne 24. maja 2022
         o stališču, ki se v imenu Evropske unije zastopa v Skupnem odboru EU-CTC, ustanovljenem s Konvencijo z dne 20. maja 1987 o skupnem tranzitnem postopku, glede sprememb navedene konvencije
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 207(4), prvi pododstavek, v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Konvencijo o skupnem tranzitnem postopku (v nadaljnjem besedilu: Konvencija) (1) je Unija sklenila s Sklepom Sveta 87/415/EGS (2) ter je začela veljati 1. januarja 1988.
                  
               
                     (2)
                  
                  
                     Na podlagi člena 15(3), točka (a), Konvencije lahko Skupni odbor, ustanovljen na podlagi člena 14(1) Konvencije (v nadaljnjem besedilu: Skupni odbor EU-CTC) s sklepi sprejme spremembe dodatkov h Konvenciji.
                  
               
                     (3)
                  
                  
                     Skupni odbor EU-CTC naj bi v začetku leta 2022 sprejel sklep o spremembi dodatkov I, IIIa in IV h Konvenciji.
                  
               
                     (4)
                  
                  
                     Primerno je, da se določi stališče, ki se v imenu Unije zastopa v Skupnem odboru EU-CTC, saj bo imel sklep pravne učinke v Uniji. Ker se Skupni odbor EU-CTC običajno sestane le enkrat letno, je primerno omogočiti, da se stališče Unije izrazi na eni od prihodnjih sej ali s pisnim postopkom.
                  
               
                     (5)
                  
                  
                     Priloga B k Delegirani uredbi Komisije (EU) 2015/2446 (3) in Priloga B k Izvedbeni uredbi Komisije (EU) 2015/2447 (4) sta bili spremenjeni z Delegirano uredbo Komisije (EU) 2021/234 (5) oziroma Izvedbeno uredbo Komisije (EU) 2021/235 (6). Navedeni prilogi določata skupne podatkovne zahteve, oblike in oznake za tranzitno deklaracijo, da bi se bolje uskladili skupni podatkovni elementi za shranjevanje informacij in njihovo izmenjavo med carinskimi organi ter med carinskimi organi in gospodarskimi subjekti. Te spremembe so bile potrebne za zagotovitev interoperabilnosti med carinskimi elektronskimi sistemi, ki se uporabljajo za različne vrste deklaracij in obvestil. Zato bi bilo treba Dodatek IIIa h Konvenciji, ki odraža Prilogo B k Delegirani uredbi (EU) 2015/2446 in Prilogo B k Izvedbeni uredbi (EU) 2015/2447, ustrezno spremeniti.
                  
               
                     (6)
                  
                  
                     Zaradi sprememb Dodatka IIIa h Konvenciji so bili odstavki in oddelki preštevilčeni. Zato bi bilo treba sklicevanja na Dodatek IIIa v Dodatku I h Konvenciji uskladiti z novim številčenjem.
                  
               
                     (7)
                  
                  
                     Dodatek IV h Konvenciji določa pravila o vzajemni pomoči pri izterjavi terjatev. Ta pravila so pomembna, saj ščitijo finančne interese držav skupnega tranzita, Unije in držav članic. Ta pravila bi bilo treba revidirati, da se uskladijo z ustreznimi pravili Unije –
                  
               SPREJEL NASLEDNJI SKLEP:
         
            Člen 1
            Stališče, ki se v imenu Unije zastopa na prihodnjem sestanku Skupnega odbora EU-CTC ali s pisnim postopkom v Skupnem odboru EU-CTC, temelji na osnutku sklepa Skupnega odbora EU-CTC, priloženem temu sklepu (7).
         
         
            Člen 2
            Ta sklep začne veljati na dan sprejetja.
         
         
            V Bruslju, 24. maja 2022
            
               
                  Za Svet
               
               
                  predsednik
               
               B. LE MAIRE
            
         
         
            (1)  UL L 226, 13.8.1987, str. 2.
         
            (2)  Sklep Sveta 87/415/EGS z dne 15. junija 1987 o sklenitvi Konvencije med Evropsko skupnostjo, Republiko Avstrijo, Republiko Finsko, Republiko Islandijo, Kraljevino Norveško, Kraljevino Švedsko in Švicarsko konfederacijo o skupnem tranzitnem postopku (UL L 226, 13.8.1987, str. 1).
         
            (3)  Delegirana uredba Komisije (EU) 2015/2446 z dne 28. julija 2015 o dopolnitvi Uredbe (EU) št. 952/2013 Evropskega parlamenta in Sveta o podrobnih pravilih v zvezi z nekaterimi določbami carinskega zakonika Unije (UL L 343, 29.12.2015, str. 1).
         
            (4)  Izvedbena uredba Komisije (EU) 2015/2447 z dne 24. novembra 2015 o določitvi podrobnih pravil za izvajanje nekaterih določb Uredbe (EU) št. 952/2013 Evropskega parlamenta in Sveta o carinskem zakoniku Unije (UL L 343, 29.12.2015, str. 558).
         
            (5)  Delegirana uredba Komisije (EU) 2021/234 z dne 7. decembra 2020 o spremembi Delegirane uredbe (EU) 2015/2446 v zvezi s skupnimi podatkovnimi zahtevami in Delegirane uredbe (EU) 2016/341 v zvezi z oznakami, ki se uporabljajo na nekaterih obrazcih (UL L 63, 23.2.2021, str. 1).
         
            (6)  Izvedbena uredba Komisije (EU) 2021/235 z dne 8. februarja 2021 o spremembi Izvedbene uredbe (EU) 2015/2447 glede oblik in oznak skupnih podatkovnih zahtev, nekaterih pravil o nadzoru in pristojnega carinskega urada za dajanje blaga v carinski postopek (UL L 63, 23.2.2021, str. 386).
         
            (7)  Glej dokument ST 7680/22 ADD 1 na http://register.consilium.europa.eu.